Bujang Berani Iban Dua
Tusun Ke-8 RAJA BROOKE BEBAIK ENGGAU NANANG “Kami setuju,” ku saut Nanang lalu ngasuh Uyu apai Ikum nyuaka tajau nya ngagai perintah Raja. Kena bala pengayau Raja Brooke nanda pemaik sida enggau Nanang seduai Luyoh seiku babi pan disayat ba mua mayuh. Ngena darah babi nya sida besampi sereta besumpah enggau pangan diri enda bemunsuh agi. Bendar bala nembiak Nanang seduai Luyoh makai ngirup begulai enggau bala perintah Raja malam nya. Pagi seiti bala perintah Raja pan mupuk niki ke tuchung Bukit Sadok laban ti deka numbangka kuta Rentap di Bukit Sadok nya lalu deka nangkap Rentap. Bendar amai sida beperang maya nya. Enti nadai bedil ‘Bujang Sadok’ mechahka kuta nya, pulai puang baka ke dua kali suba bala perintah Raja. Udah dinding tebelian kuta Bukit Sadok nya pechah dibedil ‘Bujang Sadok’ nya baru bala pengayau perintah Raja ulih masuk ke dalam kuta nya. Taja kuta nya alah, nadai mayuh ga bala Rentap ti bebadi. Bala sida ke indu enggau nembiak mit udah lama diasuh Rentap rari ari endur nya. Ari padah seiku burung ti baka gamal manuk iya udah nemu menalan nya enda ulih ditanka sida agi. Libau-Rentap empu pan nadai dalam kuta nya agi maya bala Raja Brooke tama kuta nya. Udah ti ngasuh bala pungka lelaki nyerahka diri, Libau-Rentap pan lesap enda temu penunga. Nya mih, kenu ku cherita orang tuai dulu kelia, Libau tu ukai mensia segenda tang mih mensia berantu. KOTA BUKIT SADOK TUMBANG Udah ti nunu kuta Bukit Sadok, Raja Charles Brooke ngempuruka sereta bejaku ba mua bala tuai Iban Batang Layar, Paku enggau Skrang. Raja Charles Brooke madah, perintah Raja badu agi belaya enggau Nanang. Iya mega madah, Nanang nadai munsuh agi. Iya mega nangkan Nanang, enda tau ngayau agi enti enda dibai perintah Raja. Reti nya Nanang tau ngayau enti ari tanah perintah Raja aja. “Kita bala Iban anang belaya sereta bemunsuh enggau pangan diri agi. Kita badu ngayau ngelaban pangan diri agi. Kemeranka pengawa bumai betupi enggau dagang kita. pia ku Raja Charles Brooke. ”Nuan Nanang patut diau mendam nyadi tuai di Buluh Antu, Padeh. Pia mega nuan Luyoh patut diau mendam lalu nyadi tuai di Sungai Langit di Ulu Layar,” pia ku Raja Charles Brooke. RAJA MUDA NGUKUM KAYAN-KENYAH Ba pun taun 1863, Tuan Muda Vyner Brooke mai bala Iban Saribas baka Nanang ari Padeh, Linggir ‘Mali Lebu’ ari Paku, Bakir ari Betong, Minggat apai Runai seduai Chulo ‘Tarang’ ari Awik enggau Krian ngayau lalu ngukum bansa Kayan enggau Kenyah di Ulu Batang Rajang laban sida ngelalaika Sawing seduai Skalai ke rari kin udah ti munuh dua iku pemesai bansa British di Kanowit. Pulai ari ke ngayau Kayan-Kenyah di Ulu Batang Rajang, Tuan Muda ngempuruka semua tuai kayau dalam menua bagi kedua baum di Kubu James di Nanga Skrang. Ba aum nya Tuan Muda meri besai terima kasih ngagai bala bujang berani Iban, lebih agi Nanang ke udah nunjukka pemerani ngelaban munsuh. Iya mega muji Nanang laban ti udah talukka perintah Raja sepengudah seduai menyadi iya Luyoh nunduk di Bukit Sadok kena 25 September 1861 suba. Maya nya mega perintah Raja Brooke mulaika 400 tajau rusa ti ke jamin seduai menyadi suba. NANANG DIBERI PANGKAT OK PEMANCHA Dalam taun 1886, perintah Raja meri pangkat Orang Kaya Pemancha ngagai Nanang, sama enggau pangkat niang apai iya Orang Kaya Pemancha Dana ‘Bayang’. Maya tu mega Bunyau apai Bakir diberi pangkat ti mai gelar Pengarah. Iya mih Iban ti keterubah diberi pangkat Pengarah di Sarawak maya nya. Pengawa tu dipenyadi Tuan Raja empu di Kubu Lili di Betong. Dalam taun 1879,Tuan Maxwell ti nyadi Residen Simanggang, ngasuh Orang Kaya Pemancha Nanang nguluka bala pengayau perintah Raja ngayau lalu ngalahka tuai Iban Skrang ti benama Kedu “Lang Ngindang” di Bunu. Ba kayau tu Nanang mega dibantu bala Minggat seduai Tarang ari Kalaka enggau Jabu seduai Utik ari Bangat, Skrang. Dalam kayau tu, menyadi Nanang enggau anak menyadi iya ti benama Senabang seduai Timban (anak niang Aji) bebendar amai belaban enggau munsuh. Tepantup tenguk seduai ti deka bebalaska niang apai seduai ke udah dipumpung orang Skrang di Sungai Langit dalam taun 1858 suba. Dalam taun 1886 mega, Nanang sekali agi dipaduka perintah Raja nyadi tuai kayau ngalahka Ngumbang seduai Bantin tuai Iban Ulu Batang Ai ke angkat ngelaban perintah kenyau ari taun 1882 suba. Nanang nguluka bala Raja ti betubuh lebih 12,000 iku ngayau Bantin seduai Ngumbang ba menua ti benama Kadang di Kalimantan, Indonesia ti kena pegai perintah Belanda maya nya. Ba kayau tu bala perintah Raja ti betuaika OKP Nanang munuh lebih dua puluh iku nembiak Bantin seduai Ngumbang lalu nunu lebih lapan puluh buah rumah panjai Iban ngelingi menua nya. Dalam taun 1898 OKP Nanang udah tuai amai tang agi mih iya dikearapka perintah Raja ngayau bala Iban ti agi ngelaban perintah di Sungai Yong enggau Cheremin di Ulu Batang Rajang. Taun nya mih ke penudi Nanang nyadi tuai kayau bala perintah Raja. Engka enti baka ba jeman taun 2000 diatu OKP Nanang tu mih nyadi Jeneral (Kepala Sedadu) perintah Raja Charles Brooke? NANANG NYADI ADUN SARAWAK OKP Nanang masuk agama Kristian taun 1891. Iya dipilih perintah Raja nyadi Kaban Kunsil Nengeri (ADUN) menua Sarawak ngarika bansa Iban datai ke iya mati dalam taun 1902. Iya dianjung ngagai Pendam Terusu di Padeh, Layar berimbai enggau pendam niang apai iya OKP Dana ‘Bayang’ enggau menyadi iya Aji apai Limpa. Menyadi lelaki Nanang ti benama Buda seduai Unting sama nyadi Katekis Gerija Kristian Anglika. OKP Nanang seduai Pengarah Ringkai mati maya ‘Kayau Lus’ nya, ngelaban Bantin Ijau Lelayang. Ngenang pasal pemutus OKP Nanang ti nyerahka diri ngagai perintah Raja James Brooke taun 1861, lalu enda nyadi nanahka Libau Rentap di Bukit Sadok, endang penemu ti pintar; ukai tegal buyan, tang laban seduai ingatka pesan apai seduai OKP Dana ari Kumang. Enti sema seduai nyadi enggau Libau Rentap ngetanka kuta Bukit Sadok, tentu seduai sama nasit enggau Aji enggau dua iku anak iya nya. Nya mih kaul jaul Bujang Berani Iban ‘Iban Warriors’ enggau Bunsu Petara (Orang Panggau Libau / Gelong). Pechaya tauka enda bala pemacha, nya bepanggai ba diri empu ga. (Betampung ba Tusun Ke-9 minggu nyin ila) Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whatsapp tu: 013 8325146 Oleh HARRY USUP UMBAR 
See author's posts
